
Татарстан Республикасы Президенты Рөстәм Миңнеханов «Иннопром-2022» кысаларында «Җитештерү чылбырларын җыю нокталары – индустриаль парклар һәм махсус икътисадый зоналарның сәнәгать күчешендәге роле» сессиясендә чыгыш ясады.

Рөстәм Миңнеханов искә төшергәнчә, республикада Россиядә иң нәтиҗәле дип табылган 2 махсус икътисадый зона эшли. «Ил Хөкүмәте ярдәме белән «Алабуга» МИЗ зур нәтиҗәләргә иреште. Узган ел резидентлар табышы 135 млрд. сум тәшкил итте, 8 мең эш урыны булдырылды, шәхси инвестицияләр 157 млрд. сумнан артып китте», - дип сөйләде ТР Президенты.

«Инвестицион активлыкны стимуллаштыру максатларында индустриаль парк булдырылды, Россиядә беренче ПАН-прекурсорлар заводы һәм автомобильләр җитештерү буенча «Aurus» заводы файдалануга тапшырылды. 2019 елдан «Алабуга Политех» эшче белгечлекләрен әзерләү үзәге үсә. 2025 елга укучылар саны 10 мең кеше булыр дип планлаштырыла», - дип билгеләп үтте Рөстәм Миңнеханов.

Республика Президенты үз чыгышында «Иннополис» МИЗ үсешенә аерым тукталды.

Рөстәм Миңнеханов «Лаеш» индустриаль паркын һәм югары технологияләр өлкәсендә «Иннопарк» технопаркын төзү планнары турында сөйләде.

Сәнәгать паркларына ярдәм итү темасы турында сөйләгәндә, республика Президенты кече шәһәрләрдә урнашкан кече паркларга ярдәм чараларын тарату кирәклегенә игътибар итте. «Татарстанда сәнәгать паркларының резидентларына һәм аккредитацияләнгән республика идарәче компанияләренә салым преференцияләреннән файдалану, транспорт салымы һәм оешмалар милкенә салым түләү буенча ташламалар алу, электр энергиясе чыгымнарының бер өлешен субсидияләү, инженерлык инфраструктурасы төзелешен финанслау рәвешендә дәүләт ярдәме чараларын куллану мөмкинлеге бирә торган чаралар кабул ителде», - дип дәвам итте Рөстәм Миңнеханов.

Ул, кабул ителгән чаралар нәтиҗәсендә республикада 96 сәнәгать паркы булдырылды, аларда 1,5 мең резидент урнаштырылды һәм 52 меңнән артык эш урыны булдырылды, дип өстәде.
Рөстәм Миңнеханов кечкенә шәһәрләрдә урнашкан кече сәнәгать паркларына активрак ярдәм итәргә тәкъдим итте